**Algoracing - Algoritmus futam játékszabály**

Óriás szondák kutatják egy ismeretlen bolygó hegyes-dombos felszínét. Életmintákat keresnek a kutató laboratórium számára. De fontos, hogy az életmintát a rivális tudósok előtt juttassák célba.

Az Algoracing – Algoritmus Futam egy különleges 3D Játék. A hegyblokkok elhelyezését tetszőlegesen változtathatod, így több ezer variációban játszhatod a játékot. A dobozban kétfajta játékváltozatot találsz: gyakorolj a kezdő változattal, majd fordítsd meg a táblát és irány a nehezített pálya!

A játék során a kártyalapokon található parancsokból kell olyan algoritmusokat összeállítanod, amelyekkel az űrszondád minél hamarabb begyűjtheti az életmintákat és elsőként juttathatod őket a laboratóriumba. Ráadásul minél több fajta életmintát gyűjtesz, annál több pontot kapsz.

A játékot az nyeri, aki a leghamarabb összegyűjt 9 pontot, vagy amennyiben elfogytak az életminták, a legtöbb pontot gyűjtötte.

## Mitől olyan izgalmas kártyajáték az Algoracing?

Csak a laboratóriumba érve tudhatod meg, hány pontot érnek a begyűjtött életminták, a laboratóriumig tartó út azonban viszontagságos. Nem csak meg kell találnod a legrövidebb utat és kialakítanod a szondádat odavezető parancssort, de versenytársaid bármikor lecsaphatnak a begyűjtött életmintákra, sőt a nehezített változat esetén a teleport segítségével vissza is röpíthetnek a bázisra.

**Kik játszhatják az Algoracing társasjátékot?**

Az Algoracing társasjátékot, könnyített szabályok mentén akár 6 éves kortól is lehet játszani (egyszerűbb tábla, szűkített kártyapakli), de a nehezített változatok 10 éves és annál idősebb gyerekek, sőt, felnőttek számára is izgalmas játékélményt tartogatnak (nagyobb tábla, összetettebb algoritmusok).

**Milyen készségeket fejleszt az Algoracing társasjáték?**

Az Algoracing játék azon túl, hogy remek szórakozás minden korosztály számára, számos készséget fejleszt.

* logikai, stratégiai gondolkodás
* utasítások, parancssorok mentén történő gondolkodás
* térorientáció (irányok, jobbra-balra-előre-hátra-fel-le értelmezése és gyakorlati alkalmazása bármely nézőpontból)
* koncentráció
* odafigyelés
* türelem

**Legyen mindenki számára élmény a tanulás!**